《练湖题海公禅房》
清代·魏坤

轻舟泛澄湖，一篙春水绿。幽篁映碧流，寒影净于沐。

中有湖上亭，旁辟数椽屋。海公喜我来，扫径命僮仆。

煮茗燃松花，轻烟袅寒谷。引人愈入胜，幽径缭而曲。

遗徽幸勿坠，胜地余清馥。往迹企前贤，轩亭新卜筑。

湖山足清旷，远扑尘万斛。我欲留茅庵，岩峦逞遐瞩。

晨窗千卷书，夕渚一竿竹。于焉卜允臧，即此寄幽躅。

作者简介：（1646—1705）浙江嘉善人，字禹平，号水村，魏大中侄孙。康熙三十八年举人，善古文诗词。交游甚广，足迹遍及南北。有《倚晴阁诗钞》、《秦淮杂咏》、《历山唱酬集》、《粤游纪程诗》、《水村琴趣》。